ఐసీసీ చీఫ్‌గా శ్రీనీ?
- బీసీసీఐ ఆఫీస్‌ బేరర్ల మనోగతం
ముంబయి : జస్టిస్‌ లోధా కమిటీ సిఫారసుల అనుగుణంగా బీసీసీఐ నూతన పాలక మండలిని ఎన్నుకుని రెండు రోజులైనా గడువక ముందే.. బోర్డులో పాత రాజకీయాలు మొదలయ్యాయి. 70 ఏండ్ల పైబడిన వారు బీసీసీఐ, రాష్ట్ర సంఘాల్లో పదవులు చేపట్టేందుకు అనర్హులు. బీసీసీఐ, ఐసీసీ మాజీ బాస్‌ ఎన్‌ శ్రీనివాసన్‌ కోసం గంగూలీ సారథ్యంలోని బీసీసీఐ రాజ్యాంగానికి కీలక సవరణ చేసే అవకాశం కనిపిస్తోంది. బీసీసీఐలో బలమైన నాయకత్వం లేని సమయంలో ఐసీసీలో భారత్‌కు తీరని నష్టం వాటిల్లింది. బీసీసీఐ మాజీ అధ్యక్షుడు శశాంక్‌ మనోహర్‌ స్వయంగా భారత్‌కు వ్యతిరేక నిర్ణయాలు తీసుకున్నారు. అంతర్జాతీయ క్రికెట్‌ సంఘం (ఐసీసీ) ఆదాయంలో 70 శాతం భారత మార్కెట్‌ నుంచి లభిస్తోంది. ఐసీసీ ఆదాయంలో సింహభాగం వాటా భారత్‌కు దక్కాలని ఎన్‌. శ్రీనివాసన్‌ ఐసీసీ చైర్మన్‌గా కీలక నిర్ణయం తీసుకున్నారు. ఈ నిర్ణయాన్ని శశాంక్‌ మనోహర్‌ రద్దు చేశారు. ఐసీసీలో బీసీసీఐ ఆధిపత్యం, ఆదాయ వాటా తిరిగి కోరుకుంటున్న భారత్‌ మరోసారి ఎన్‌. శ్రీనివాసన్‌ను ఐసీసీలో చూడాలనుకుంటోంది. దీనిపై నూతన ఆఫీస్‌ బేరర్లలో ఏకాభిప్రాయం కుదిరినట్టు సమాచారం. ఐసీసీ రాజకీయం తెలిసిన శ్రీనివాసన్‌ను బీసీసీఐ ప్రతినిధిగా పంపితే, భారత ప్రయోజనాలను కాపాడగలడని ఆఫీస్‌ బేరర్లు విశ్వసిస్తున్నారు. ఐసీసీ తదుపరి సమావేశం 2020 ఫిబ్రవరిలో జరుగనుంది. శ్రీనివాసన్‌ను భారత ప్రతినిధిగా పంపేందుకు సమయం ఉన్నప్పటికీ.. రానున్న ఎన్నికల్లో అతడిని చైర్మన్‌ రేసులో నిలిపేందుకు బీసీసీఐ యోచిస్తోంది. ఈ పరిణామం ఎక్కడికి దారితీస్తుందో చూడాలి.
మీ స్నేహితులకు రికమెండ్ చెయ్యండి